Beurtkrag opgeskort(Argieffoto bloot ter illustrasie) Suid-Afrikaners kan vandag uitsien na ŉ Sondag sonder beurtkrag. Eskom het vanoggend in ŉ kort verklaring gesê dat die opwekkingskapasiteit op die kragnetwerk heelwat verbeter het, en dat die vraag na krag oor die naweek laer was. Volgens die energieverskaffer het nood-energiereserwes ook ten volle herstel. Dit sal dus nie meer nodig wees om fase 2-beurtkrag tussen 16:00 en middernag in te stel nie. “Hoewel ons nou in staat is om beurtkrag op te skort, is die opwekkingstelsel steeds kwesbaar weens onklaarrakings, wat beurtkrag kan noop,” het Eskom gesê. “Ons moedig alle Suid-Afrikaners dus aan om krag spaarsamig te gebruik, veral gedurende hierdie onsekere tye rakende die kragstelsel.” Eskom staan tans 4 116 MW opwekkingskapasiteit aan beplande instandhouding af, terwyl 12 473 MW weens onklaarrakings onbeskikbaar is.